
I.
Charakteristika

1. Hasiči môžu prísť pri vykonávaní zásahu do styku so zvieratami, často handicapovanými alebo zdivočenými. Zvieratá, ale aj hmyz sú oveľa vnímavejšie k všetkým vplyvom vonkajšieho prostredia (plamene, dym, otrasy, hluk), dokážu reagovať inštinktívne a rýchlejšie ako človek, čo môže byť pre ľudí varovaním, ale i nebezpečenstvom. Správanie sa zvierat môže viesť k ich spanikáreniu, zdivočeniu, zvýšeniu agresivity a sťaženiu ich ovládateľnosti, pričom hrozí nebezpečenstvu infekcie. 

2. Technológia chovu hospodárskych zvierat je charakteristická veľkým počtom zvierat v chovoch. Rozšírený je tiež chov zvierat v bytoch vrátane exotických zvierat. 

3. Pri zásahu hasičských jednotiek sa môžu vyskytnúť problémy aj v súvislosti s divo žijúcimi druhmi hmyzu (včely, osy, sršne a podobne). V prípade napadnutia človeka môže dôjsť k alergickým reakciám, ktoré môžu prerásť do stavu ohrozujúceho život. 

II.
Predpokladaný výskyt

  K nebezpečenstvu ohrozenia hasičov zvieratami môže dôjsť pri zdolávaní požiaru, ale aj pri záchranných prácach, napríklad pri dopravnej nehode, živelnej pohrome, úniku nebezpečných látok alebo pri  technologickej pomoci, a to najmä
a) v objektoch na ustajnenie alebo chov zvierat,
b)  v domoch a bytoch chovateľov,
c) v dopravných prostriedkoch prevážajúcich zvieratá,
d) pri priemyselnom spracovaní zvierat, 
e) v prípade voľne sa pohybujúcich zvierat na mieste zásahu, 
f) v prírodnom prostredí,
g) pri transportoch väčšieho počtu zvierat po ceste alebo železnici, 
h) pri individuálnej preprave zvierat (psy, mačky, dravce, šelmy, jedovaté plazy a iné exotické zvieratá),
i) pri záchrane zvierat, 
j) pri intoxikácii zvierat, pričom dochádza k zmene ich správania sa, zníženiu pohyblivosti zvierat a zníženiu možnosti ich ovládateľnosti, 
k) pri hromadnom ustajnení,
l) vo veľkochovoch,
m)  v laboratórnych chovoch.

III.
Ochrana

1. Z hľadiska taktiky hasičských jednotiek spočíva ochrana životov a zdravia hasičov pred nebezpečenstvom ohrozenia zvieratami v dodržiavaní týchto zásad: 

a) riadenie sa taktikou zásahu pri záchrane zvierat, 

b) spolupráca s lekármi, veterinárnou a hygienickou službou, využívanie služieb odborníkov v tejto oblasti, 

c) v prípade zdivočených a neovládateľných zvierat, ktoré ohrozujú svoje okolie, treba použiť osobitné metódy (odchyt, narkotizácia alebo usmrtenie zvieraťa) alebo aj v spolupráci s majiteľom zvierat alebo Policajným zborom; bezprostredné ohrozenie človeka zvieraťom je dôvodom na usmrtenie zvieraťa,

d) ak divo žijúce včely, osy alebo sršne a podobne ohrozujú osoby, treba upchať výletové otvory alebo kropiť hmyz rozprášenými vodnými prúdmi, čo spôsobuje ich ochladenie, upokojenie a obmedzenie lietavosti; po dohode s odborníkom možno prikročiť aj k ničeniu hmyzu (zmetenie do nádob s uzáverom, odsatie hmyzu špeciálnym vysávačom, ochladenie s využitím prenosných hasiacich prístrojov CO2, použitie schválených insekticídov a podobne), 

e) dekontaminovanie alebo dezinfikovanie použitých osobných ochranných pracovných  prostriedkov, výstroja a vecných prostriedkov,

f) zvýšenie osobnej hygieny hasičov (dokonalá očista tela),

g) vykonanie lekárskeho vyšetrenia zasahujúcich hasičov pri podozrení z možnej nákazy, 

h)  vykonanie preventívneho očkovania pri rizikových činnostiach, ktoré sa dajú predpokladať,
i) ošetrenie poranenia pri napadnutí a poranení zvieraťom; nechať zviera odborne vyšetriť z dôvodu nebezpečenstva možnej nákazy.

2.  Ochranné prostriedky a ďalšie zariadenia: 

a) osobné ochranné pracovné prostriedky príslušníka,

b) ochrana nechránených častí tela, napríklad rúk, krku alebo tváre, 

c) ak nie je k dispozícii včelársky výstroj, možno použiť aj protichemický oblek alebo pracovať pod ochranným prúdom vodnej hmly alebo vzduchu.

